b'\n_START_ARTICLE_\nLeopard 2E\n_START_SECTION_\nProgramele spaniole de \xc3\xaenzestrare cu blindate 1987\xe2\x80\x9393\n_START_PARAGRAPH_\n\xc3\x8en 1987, Armata Spaniol\xc4\x83 era dotat\xc4\x83 cu 299 de tancuri franceze AMX-30E, asamblate de c\xc4\x83tre firma Santa B\xc3\xa1rbara Sistemas, \xc8\x99i 552 de tancuri americane M47 \xc8\x99i M48 Patton. Tancurile AMX-30E au fost introduse \xc3\xaen dotare \xc3\xaen anul 1970, \xc3\xaen timp ce tancurile americane au fost introduse \xc3\xaen uz la mijlocul anilor 1950. De\xc8\x99i tancurile M47 \xc8\x99i M48 din dotarea Spaniei au fost modernizate la standardele M47E and M48E, fiind aproape echivalente cu tancul M60, Armata Spaniol\xc4\x83 le considera dep\xc4\x83\xc8\x99ite. \xc3\x8en 1984, c\xc3\xa2nd a decis s\xc4\x83 \xc3\xaenlocuiasc\xc4\x83 tancurile Patton, guvernul spaniol \xc8\x99i-a declarat inten\xc8\x9bia de a construi local un nou tanc principal de lupt\xc4\x83, cunoscut de atunci sub denumirea de Lince. Cinci companii \xc8\x99i-au f\xc4\x83cut public\xc4\x83 inten\xc8\x9bia de a participa la licita\xc8\x9bie, \xc3\xaentre care Krauss-Maffei \xc3\xaentr-un parteneriat cu Santa B\xc3\xa1rbara Sistemas, GIAT cu ceea ce avea s\xc4\x83 devin\xc4\x83 mai t\xc3\xa2rziu Leclerc (tancul italian MK3), General Dynamics cu tancul M1 Abrams \xc8\x99i Vickers cu proiectul Valiant. De\xc8\x99i ofertele care includeau M1 Abrams \xc8\x99i Valiant nu au fost acceptate, licita\xc8\x9bia a continuat p\xc3\xa2n\xc4\x83 \xc3\xaen 1989 c\xc3\xa2nd a fost oficial anulat\xc4\x83._NEWLINE_\xc3\x8en schimb, guvernul spaniol a decis s\xc4\x83 \xc3\xaenlocuiasc\xc4\x83 vechile tancuri Patton cu tancuri americane M60 retrase din Europa Central\xc4\x83 \xc3\xaen concordan\xc8\x9b\xc4\x83 cu Tratatul cu privire la For\xc8\x9bele Armate Conven\xc8\x9bionale \xc3\xaen Europa. De\xc8\x99i ini\xc8\x9bial Armata Spaniol\xc4\x83 urma s\xc4\x83 primeasc\xc4\x83 532 de tancuri M60 \xc8\x99i M60A1, \xc3\xaen final au fost livrate doar 260 de tancuri M60A3, dintre care 244 au fost introduse \xc3\xaen serviciul activ al armatei. La sf\xc3\xa2r\xc8\x99itul anilor 1980, Ministerul Ap\xc4\x83r\xc4\x83rii din Spania a aprobat un program de modernizare pentru 150 de tancuri AMX-30E \xc8\x99i un program de reconstruc\xc8\x9bie pentru cele 149 de vehicule de acest tip r\xc4\x83mase pentru a le readuce la starea lor tehnic\xc4\x83 ini\xc8\x9bial\xc4\x83. Cu toate acestea, nici tancurile M60 \xc8\x99i nici cele de tipul AMX-30 nu reprezentau o \xc3\xaembun\xc4\x83t\xc4\x83\xc8\x9bire a parcului spaniol de tancuri M47 \xc8\x99i M48 Patton._NEWLINE_\xc3\x8entruc\xc3\xa2t parcul existent de tancuri nu \xc3\xaendeplinea cerin\xc8\x9bele Armatei Spaniole, Spania a deschis negocieri cu Germania \xc8\x99i compania Krauss-Maffei privind posibilitatea unei viitoare colabor\xc4\x83ri \xc3\xaen leg\xc4\x83tur\xc4\x83 cu urm\xc4\x83torul tanc spaniol, \xc8\x99i a trimis o delega\xc8\x9bie militar\xc4\x83 \xc3\xaen Germania \xc3\xaen anul 1994. De\xc8\x99i germanii au oferit Spaniei tancuri Leopard 1 excedentare \xc8\x99i echipament sovietic inclus \xc3\xaen Armata German\xc4\x83 dup\xc4\x83 reunificarea Germaniei, guvernul spaniol a refuzat aceste oferte \xc8\x99i a f\xc4\x83cut presiuni pentru modelul Leopard 2.\n_START_SECTION_\nPrograma Coraza\n_START_PARAGRAPH_\n\xc3\x8en luna martie a anului 1994, Ministerul Ap\xc4\x83r\xc4\x83rii din Spania a creat Programa Coraza 2000 (Programul Blindate 2000), care s-a concentrat pe achizi\xc8\x9bia \xc8\x99i integrarea armamentului nou destinat moderniz\xc4\x83rii Armatei Spaniole. Programul includea Leopard 2E \xc8\x99i ma\xc8\x99ina de lupt\xc4\x83 a infanteriei Pizarro, precum \xc8\x99i elicopterul de atac Eurocopter Tiger. Obiectivul programului s-a extins la integrarea a 108 tancuri Leopard 2A4, predate \xc3\xaen leasing Spaniei la sf\xc3\xa2r\xc8\x99itul anului 1995. \xc3\x8en afar\xc4\x83 de achizi\xc8\x9bii, Programa Coraza era menit s\xc4\x83 preg\xc4\x83teasc\xc4\x83 din punct de vedere logistic Armata Spaniol\xc4\x83 pentru introducerea noilor echipamente.\n_START_SECTION_\nLeopard 2A4\n_START_PARAGRAPH_\nUn memorandum de \xc3\xaen\xc8\x9belegere a fost semnat la 9 iunie 1995 \xc3\xaentre guvernul german \xc8\x99i cel spaniol, pun\xc3\xa2nd bazele achizi\xc8\x9biei a p\xc3\xa2n\xc4\x83 la 308 tancuri Leopard 2E noi-nou\xc8\x9be. Acestea urmau a fi asamblate \xc3\xaen Spania de c\xc4\x83tre Santa B\xc3\xa1rbara Sistemas, 60-70% dintre componente urm\xc3\xa2nd a fi fabricate de c\xc4\x83tre companii din Spania. Produc\xc8\x9bia urma s\xc4\x83 aib\xc4\x83 loc \xc3\xaentre anii 1998 \xc8\x99i 2003. \xc3\x8en plus, guvernul german a convenit s\xc4\x83 \xc3\xaemprumute pentru cinci ani Armatei Spaniole 108 tancuri Leopard 2A4 pentru instruc\xc8\x9bie. Aceste vehicule au fost livrate \xc3\xaentre lunile noiembrie 1995 \xc8\x99i iunie 1996. \xc3\x8en 1998, Spania a fost de acord s\xc4\x83 achizi\xc8\x9bioneze tancurile Leopard 2A4 \xc3\xaemprumutate \xc8\x99i s\xc4\x83 reduc\xc4\x83 num\xc4\x83rul tancurilor Leopard 2E noi-nou\xc8\x9be la 219 vehicule. \xc3\x8en 2005, s-a declarat c\xc4\x83 cele 108 tancuri Leopard 2A4 vor costa Spania 16,9 milioane de euro, sum\xc4\x83 care urma a fi pl\xc4\x83tit\xc4\x83 p\xc3\xa2n\xc4\x83 \xc3\xaen 2016._NEWLINE_Tancurile Leopard 2A4 echipau Brig\xc4\x83zile X \xc8\x99i XI Mecanizate de Infanterie, care la vremea respectiv\xc4\x83 formau o parte a Eurocorps. Dup\xc4\x83 demararea produc\xc8\x9biei tancului Leopard 2E \xc8\x99i echiparea celor dou\xc4\x83 brig\xc4\x83zi mecanizate de infanterie cu acest model, tancurile Leopard 2A4 au fost transferate Regimentului de Cavalerie Blindat Alc\xc3\xa1ntara, cu garnizoana la Melilla.\n_START_SECTION_\nLeopard 2E\n_START_PARAGRAPH_\nTancul spaniol Leopard 2E are la baz\xc4\x83 modelul Leopard 2A6, \xc8\x99i include blindajul suplimentar ascu\xc8\x9bit al variantei Leopard 2A5 la turel\xc4\x83. Acest blindaj suplimentar maximizeaz\xc4\x83 grosimea blindajului pe care un proiectil perforant subcalibru, stabilizat cu aripioare, cu man\xc8\x99on deta\xc8\x99abil, trebuie s\xc4\x83 o parcurg\xc4\x83 pentru a p\xc4\x83trunde \xc3\xaen volumul interior al turelei. \xc3\x8en mod similar variantei suedeze Leopard 2S (Strv 122), Leopard 2E are un blindaj m\xc4\x83rit la pl\xc4\x83cile frontale ale cutiei blindate, pe arcul frontal al turelei \xc8\x99i la plafonul turelei, greutatea vehiculului fiind de aproape 63 de tone. Nivelul de protec\xc8\x9bie al vehiculului este augmentat de c\xc4\x83tre blindajul \xc3\xaencorporat \xc3\xaen structura tancului \xc3\xaen timpul procesului de fabrica\xc8\x9bie, spre deosebire de blindajul ad\xc4\x83ugat ulterior dup\xc4\x83 asamblare, cum este cazul variantelor germane Leopard 2A5 \xc8\x99i 2A6. Drept consecin\xc8\x9b\xc4\x83, Leopard 2E este unul dintre cele mai bine protejate tancuri Leopard 2 aflate \xc3\xaen uz._NEWLINE_Tancul este \xc3\xaenarmat cu tunul de calibrul 120\xc2\xa0mm Rheinmetall L55 \xc8\x99i este capabil de a folosi un tun de calibrul 140\xc2\xa0mm. At\xc3\xa2t comandantul tancului, c\xc3\xa2t \xc8\x99i ochitorul, au camere termice identice, din a doua genera\xc8\x9bie, derivate din cele folosite de Sistemul de Lansare U\xc8\x99or TOW 2B. Acestea sunt integrate de c\xc4\x83tre Indra \xc8\x99i Rheinmetall Defense Electronics. Indra furnizeaz\xc4\x83 sistemul de comand\xc4\x83 \xc8\x99i control al tancului, denumit Leopard Information and Command Equipment (abreviat LINCE, \xc3\xaen  rom\xc3\xa2n\xc4\x83 Echipamentul de Informare \xc8\x99i Comand\xc4\x83 Leopard). Printre diferen\xc8\x9bele dintre tancul spaniol Leopard 2E \xc8\x99i celelalte tancuri Leopard 2A6 se num\xc4\x83r\xc4\x83 un motor auxiliar, fabricat de c\xc4\x83tre SAPA, un sistem de climatizare cu aer condi\xc8\x9bionat \xc8\x99i perne de cauciuc pentru \xc8\x99enilele vehiculului \xc3\xaen scopul prelungirii duratei de exploatare pe terenul neregulat din Spania. Aproximativ 60% din fiecare Leopard 2E a fost fabricat \xc3\xaen Spania, spre deosebire de 30% pentru Leopard 2S fabricat \xc3\xaen Suedia._NEWLINE_De\xc8\x99i contractul final pentru fabricarea tancului spaniol Leopard 2E a fost semnat \xc3\xaen 1998, cu o rat\xc4\x83 de produc\xc8\x9bie de patru tancuri pe lun\xc4\x83, primul Leopard 2E a fost construit abia la sf\xc3\xa2r\xc8\x99itul anului 2003. Aceast\xc4\x83 \xc3\xaent\xc3\xa2rziere a fost cauzat\xc4\x83, \xc3\xaen mare parte, de fuziunea dintre Santa B\xc3\xa1rbara Sistemas \xc8\x99i General Dynamics, \xc8\x99i datorit\xc4\x83 rezervelor firmei germane Krauss-Maffei de a \xc3\xaemp\xc4\x83rt\xc4\x83\xc8\x99i tehnologia tancului Leopard 2 cu o companie rival\xc4\x83 care fabrica tancul M1 Abrams. Krauss-Maffei a livrat 30 de tancuri Leopard 2E \xc3\xaentre 2003 \xc8\x99i 2006. Produc\xc8\x9bia firmei Santa B\xc3\xa1rbara Sistemas a fost \xc3\xaent\xc3\xa2rziat\xc4\x83 dup\xc4\x83 ce asamblarea tancurilor a fost demarat\xc4\x83; \xc3\xaentre lunile ianuarie \xc8\x99i noiembrie 2007, de exemplu, doar trei dintre cele 43 de tancuri Leopard 2E care trebuiau livrate Armatei Spaniole au fost livrate \xc3\xaen practic\xc4\x83, alte 15 exemplare fiind livrate p\xc3\xa2n\xc4\x83 la sf\xc3\xa2r\xc8\x99itului anului pentru a compensa problemele anterioare legate de produc\xc8\x9bie. P\xc3\xa2n\xc4\x83 la 1 iulie 2006, Armata Spaniol\xc4\x83 a primit 48 de tancuri Leopard 2E \xc8\x99i nou\xc4\x83 vehicule de tractare B\xc3\xbcffel, adic\xc4\x83 un sfert din contract, produc\xc8\x9bia fiind planificat\xc4\x83 a se \xc3\xaencheia p\xc3\xa2n\xc4\x83 \xc3\xaen 2007. Drept consecin\xc8\x9b\xc4\x83, produc\xc8\x9bia tancului Leopard 2E a fost extins\xc4\x83 p\xc3\xa2n\xc4\x83 \xc3\xaen anul 2008._NEWLINE_Leopard 2E a \xc3\xaenlocuit tancul Leopard 2A4 \xc3\xaen unit\xc4\x83\xc8\x9bile mecanizate spaniole, care la r\xc3\xa2ndul lor au \xc3\xaenlocuit tancurile M60 din unit\xc4\x83\xc8\x9bile de cavalerie. Ambele versiuni ale tancului Leopard 2 sunt prev\xc4\x83zute a fi men\xc8\x9binute \xc3\xaen uz p\xc3\xa2n\xc4\x83 \xc3\xaen 2025. \xc3\x8en ceea ce prive\xc8\x99te scara industrial\xc4\x83, produc\xc8\x9bia \xc8\x99i dezvoltarea tancului Leopard 2E reprezint\xc4\x83 suma de 2,6 milioane de ore de munc\xc4\x83, inclusiv 9.600 \xc3\xaen Germania. Tancul este unul dintre cele mai costisitoare modele de Leopard 2 construite vreodat\xc4\x83.'